Document ID: 32013D0662

VYKONÁVACIE ROZHODNUTIE KOMISIE
zo 14. októbra 2013,
ktorým sa mení rozhodnutie 2009/767/ES, pokiaľ ide o zostavovanie, vedenie a uverejňovanie zoznamov dôveryhodných informácií o poskytovateľoch certifikačných služieb, ktorí podliehajú dohľadu členského štátu alebo sú v ňom akreditovaní
[oznámené pod číslom C(2013) 6543]
(Text s významom pre EHP)
(2013/662/EÚ)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na smernicu Európskeho parlamentu a Rady 2006/123/ES z 12. decembra 2006 o službách na vnútornom trhu (1), a najmä na jej článok 8 ods. 3,
keďže:
(1)
Na základe rozhodnutia Komisie 2009/767/ES zo 16. októbra 2009, ktorým sa ustanovujú opatrenia na uľahčenie postupov elektronickými spôsobmi prostredníctvom „miest jednotného kontaktu“ podľa smernice Európskeho parlamentu a Rady 2006/123/ES o službách na vnútornom trhu (2), sú členské štáty povinné sprístupniť informácie, ktoré sú potrebné na overenie zdokonaleného elektronického podpisu podporovaného kvalifikovaným certifikátom. Tieto informácie musia byť stanovené jednotne s použitím tzv. „zoznamov dôveryhodných informácií“, ktoré obsahujú informácie o poskytovateľoch certifikačných služieb, ktorí vydávajú kvalifikované certifikáty verejnosti v súlade so smernicou Európskeho parlamentu a Rady 1999/93/ES z 13. decembra 1999 o rámci Spoločenstva pre elektronické podpisy (3) a ktorí podliehajú dohľadu členských štátov alebo sú v nich akreditovaní.
(2)
Z praktických skúseností s vykonávaním rozhodnutia 2009/767/ES členskými štátmi vyplynulo, že na dosiahnutie maximálnych prínosov zo zoznamov dôveryhodných informácií sú potrebné niektoré zlepšenia. Navyše Európsky inštitút pre telekomunikačné normy (ETSI) zverejnil nové technické špecifikácie týkajúce sa zoznamov dôveryhodných informácií (TS 119 612), ktoré vychádzajú zo špecifikácií v súčasnosti zahrnutých do prílohy k rozhodnutiu, ktoré však zároveň prinášajú niekoľko zlepšení existujúcich špecifikácií.
(3)
Rozhodnutie 2009/767/ES by sa preto malo zmeniť, aby odkazovalo na technické špecifikácie ETSI 119 612 a aby zahŕňalo zmeny potrebné na zlepšenie a uľahčenie uplatňovania a používania zoznamov dôveryhodných informácií.
(4)
S cieľom umožniť členským štátom vykonať požadované technické zmeny v ich súčasných zoznamoch dôveryhodných informácií je vhodné, aby sa toto rozhodnutie uplatňovalo od 1. februára 2014.
(5)
Opatrenia stanovené v tomto rozhodnutí sú v súlade so stanoviskom výboru zriadeného na základe smernice o službách,
PRIJALA TOTO ROZHODNUTIE:
Článok 1
Zmeny rozhodnutia 2009/767/ES
Rozhodnutie 2009/767/ES sa mení takto:
1.
Článok 2 sa mení takto:
a)
odseky 1, 2 a 2a sa nahrádzajú takto:
„1. Každý členský štát v súlade s technickými špecifikáciami uvedenými v prílohe zostaví, vedie a uverejňuje „zoznam dôveryhodných informácií“ obsahujúci minimálne informácie o poskytovateľoch certifikačných služieb, ktorí vydávajú kvalifikované certifikáty verejnosti a ktorí sú pod dohľadom určitého členského štátu alebo sú v ňom akreditovaní.
2. Členské štáty v súlade so špecifikáciami uvedenými v prílohe zostavia a uverejnia zoznam dôveryhodných informácií v strojovo spracovateľnej podobe. Ak sa členský štát rozhodne uverejniť zoznam dôveryhodných informácií v podobe čitateľnej ľudským okom, táto podoba musí byť v súlade so špecifikáciami stanovenými v prílohe.
2a. Členské štáty elektronicky podpíšu strojovo spracovateľnú podobu svojho zoznamu dôveryhodných informácií, aby sa zaistila jeho autentickosť a celistvosť. Ak členský štát uverejní zoznam dôveryhodných informácií v podobe čitateľnej ľudským okom, zaistí, aby táto forma zoznamu dôveryhodných informácií obsahovala rovnaké údaje ako strojovo spracovateľná podoba a elektronicky ju podpíše s rovnakým certifikátom, aký sa použil na strojovo spracovateľnú podobu.“;
b)
vkladá sa tento odsek 2b:
„2b. Členské štáty zaistia, aby strojovo spracovateľná podoba zoznamu dôveryhodných informácií bola prístupná v lokalite, kde bola uverejnená, a to vždy a bez prerušenia s výnimkou prípadov údržby.“;
c)
odsek 3 sa nahrádza takto:
„3. Členské štáty oznamujú Komisii tieto informácie:
a)
orgán alebo orgány zodpovedné za zostavovanie, vedenie a uverejňovanie strojovo spracovateľnej podoby zoznamu dôveryhodných informácií;
b)
lokalitu, kde je uverejnená strojovo spracovateľná podoba zoznamu dôveryhodných informácií;
c)
dva alebo viac certifikátov s verejným kľúčom prevádzkovateľa schémy s dobou platnosti posunutou aspoň o 3 mesiace, ktoré zodpovedajú súkromným kľúčom, ktoré sa môžu používať na elektronické podpísanie strojovo spracovateľnej podoby zoznamu dôveryhodných informácií;
d)
všetky zmeny informácií v písmenách a), b) a c).“;
d)
vkladá sa tento odsek 3a:
„3a. Ak členský štát uverejní zoznam dôveryhodných informácií v podobe čitateľnej ľudským okom, informácie uvedené v odseku 3 sa oznámia aj v prípade podoby čitateľnej ľudským okom.“
2.
Príloha sa nahrádza prílohou k tomuto rozhodnutiu.
Článok 2
Uplatňovanie
Toto rozhodnutie sa uplatňuje od 1. februára 2014.
Článok 3
Adresáti
Toto rozhodnutie je určené členským štátom.
V Bruseli 14. októbra 2013

Labels: 7
3
15